Document ID: 32002R0894

32002R0894
L 142/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 894/2002 НА ЕВРОПЕЙСКИЯ ПАРЛАМЕНТ И НА СЪВЕТА
от 27 май 2002 година
за изменение на Регламент (ЕИО) № 95/93 на Съвета относно общите правила за разпределяне на слотове на летищата в Общността
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност и по-специално член 80, параграф 2 от него,
като взеха предвид предложението на Комисията (1),
като взеха предвид становището на Икономическия и социален комитет (2),
след консчлтащии с Комитета на регионите,
в съответствие с процедурата, предвидена в член 251 от Договора (3),
като имат предвид, че:
(1)
Терористичните атаки от 11 септември 2001 г. в Съединените щати и политическото развитие след тези събития оказаха сериозно влияние върху операциите на въздушния транспорт на въздушните превозвачи и доведоха до значителен спад на търсенето в остатъка на летния сезон на 2001 г. и през редовния зимен сезон на 2001-2002 г.
(2)
За да се гарантира, че въздушните превозвачи, които не са използвали слотовете, определени за тези сезони, няма да загубят правата си за тези слотове, е необходимо ясно и недвусмислено да се заяви, че тези редовни сезони бяха неблагоприятно повлияни от терористичните атаки от 11 септември 2001 г.
(3)
Следователно Регламент (ЕИО) № 95/93 на Съвета от 18 януари 1993 г. относно общите правила за разпределяне на слотове на летищата в Общността (4) трябва да бъде съответно изменен,
ПРИЕХА НАСТОЯЩИЯ РЕГЛАМЕНТ:
Член 1
В Регламент (ЕИО) № 95/93 на Съвета се добавя следният член:
„Член 10а
Събитията от 11 септември 2001 г.
За целите на член 10, параграф 3 координаторите приемат, че въздушните превозвачи имат право на същите серии слотове по време на редовния летен сезон на 2002 г. и редовния зимен сезон на 2002-2003 г., каквито са им били разпределени на 11 септември 2001 г. съответно за редовния летен сезон на 2001 г. и редовния зимен сезон на 2001-2002 г.“
Член 2
Настоящият регламент влиза в сила в деня след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 май 2002 година.

Labels: 8
4